Дзяржаўныя органы нярэдка спасылаюцца на магчымасць перакладу прававых актаў з рускай на беларускую мову ў электронных копіях эталоннага банку дадзеных прававой інфармацыі Рэспублікі Беларусь, за фармаванне якога адказвае Нацыянальны цэнтр прававой інфармацыі Рэспублікі Беларусь, які і распаўсюджвае яго электронныя копіі разам з інфармацыйна-пошукавай сістэмай “ЭТАЛОН”. Аднак згаданы пераклад не толькі не з’яўляецца афіцыйным, у сувязі з чым не можа быць выкарыстаны, напрыклад, у судах, але і з’яўляецца ў значнай ступені тэхнічным, паколькі на сённяшні дзень адсутнічае аднастайная юрыдычная тэрміналогія па-беларуску. Акрамя таго, у сённяшнім часе інфармацыйных тэхналогій немагчыма прызнаць электронную копію эталоннага банку дадзеных прававой інфармацыі Рэспублікі Беларусь з інфармацыйна-пошукавай сістэмай “ЭТАЛОН” шырокараспаўсюджанай альбо лёгкадаступнай, паколькі бясплатна пакарыстацца ёй можна толькі ў бібліятэцы, і тое далёка не ў кожнай.